S-1237/2009

Ár 2010, mánudaginn 1. febrúar, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 1237/2009: Ákæruvaldið (L-kvk-nf K-kvk-nf) gegn Z-x-x Z-x-x (J-kk-nf Þ-kk-nf Ó-kk-nf hdl.) sem tekið var til dóms hinn 28. janúar sl. að aflokinni framhaldsaðalmeðferð.

Málið er höfðað með ákæru lögreglustjórans á höfuðborgarsvæðinu, dagsettri 12. nóvember sl. á hendur ákærða, Z-x-x Z-x-x, kt. 000000-0000, Stekkjarbergi 2, Hafnarfirði, „fyrir tollalagabrot, með því að hafa að kvöldi miðvikudagsins 14. október 2009, við komu til Keflavíkurflugvallar frá Danmörku, flutt inn til landsins armbandsúr af gerðinni Rolex Datejust að verðmæti kr. 1.320.224, en ákærði framvísaði úrinu ekki með tilskildum hætti við tollgæsluna, heldur gekk með úrið um tollhlið merktu skilti með áletruninni „Enginn tollskyldur varningur“, og fundu tollverðir umbúðir úrsins við leit í farangri ákærða en ákærði bar úrið á hendi.

Þetta telst varða við 1. mgr. 170. gr. tollalaga nr. 88/2005, sbr. 1. mgr. 169. gr. sömu laga.

Þess er krafist að ákærði verði dæmdur til refsingar, greiðslu alls sakarkostnaðar og til að sæta upptöku á armbandsúri af gerðinni Rolex Datejust, samkvæmt 1. mgr. 181. gr. tollalaga nr. 88/2005.“

Af hálfu ákæruvaldsins hefur því verið lýst yfir, að miðað sé við það að úrverðið sé 42.636 danskar krónur að frádregnum dönskum virðisaukaskatti.

Málavextir

Ákærði, sem krefst sýknu af ákærunni, hefur kannast við að atvikum málsins sé þar rétt lýst. Sú lýsing er í samræmi við gögn málsins og telst því sannað að ákærði hafi flutt inn til landsins armbandsúrið umrædda og að hafa ekki framvísað því heldur gengið um tollhlið ætlað þeim sem ekki hafa tollskyldan varning meðferðis. Fyrir liggur að ákærði hefur verið til heimilis hér á landi frá því í febrúar 2008 og að hann hefur verið með skráð lögheimili hér á landi frá 11. apríl 2008.

Ákærði hefur borið því við að hann hafi ekki gert sér grein fyrir því hvaða þýðingu það hafði að ganga um þetta tollhlið. Kveðst hann hafa fylgt öðrum farþegum þar í gegn. Segir hann þetta hafa verið sína fyrstu flugferð frá Kína, þar sem hann hafi verið búsettur, og hann með öllu ókunnugur íslenskum reglum sem að slíku lúta.

Samkvæmt 1. mgr. 3. gr. tollalaga er hver sá, sem flytur vöru til landsins til eigin nota tollskyldur, og skal hann greiða toll af hinni innfluttu vöru. Þá segir í b-lið 2. tl. 6. gr. laganna að ferðamenn, búsettir hér á landi, megi hafa varning meðferðis hingað til lands að verðmæti allt að 65.000 kr., miðað við smásöluverð á innkaupsstað, en verðmæti einstaks hlutar skuli þó að hámarki vera 32.500 kr. Í 2. gr. reglugerðar um ýmis tollfríðindi nr. 630, 2008 er samhljóða ákvæði. Loks segir í 1. mgr. 27. gr. laganna að ferðamenn, sem koma til landsins frá útlöndum, skuli ótilkvaddir gera tollstjóra grein fyrir tollskyldum varningi sem þeir hafa meðferðis. Í 3. mgr. 27. gr. laganna segir jafnframt að þar sem tollafgreiðsla ferðamanna fari fram sé tollstjóra heimilt að hafa aðskilin tollafgreiðsluhlið, annars vegar fyrir þá sem hafa meðferðis tollskyldan varning eða varning sem háður er sérstökum innflutningsskilyrðum eða óheimilt er að flytja til landsins og hins vegar fyrir þá sem hafa engan slíkan varning meðferðis. Farþegar skuli þá sjálfir velja sér tollafgreiðsluhlið og teljist þeir með vali sínu gefa til kynna hvort þeir hafi meðferðis varning sem þeim ber að gera tollgæslu grein fyrir.

Af ákærða hálfu er því haldið fram að sýkna beri hann af ákærunni þar sem athæfi hans sé ekki rétt fært til refsiákvæða. Um þessa viðbáru er það að segja, að samkvæmt 1. mgr. 180. gr. laga um meðferð sakamála er dómara heimilt að dæma eftir öðrum refsiákvæðum en í ákærunni greinir, enda hafi verið kostur að reifa málið að því leyti. Ótal fordæmi eru fyrir þessu, bæði í gildistíð 117. gr. laga um meðferð opinberra mála nr. 19, 1991 og sambærilegra eldri ákvæða. Hefur málið og verið rækilega reifað að þessu leyti. Verður ákærði því ekki sýknaður af þessari ástæðu.

Þá er því borið við af hálfu ákærða að sýkna beri hann þar sem að um lögvillu hafi verið að ræða hjá honum. Hafi hann ekki getað lesið á skiltin í flugstöðinni þar eð hann kunni aðeins móðurmál sitt. Þá hafi hann verið ókunnugur íslenskum tollreglum um komu ferðamanna til landsins og aðrar reglur eða venjur gildi að þessu leyti í heimalandi hans, Kína. Dómurinn lítur svo á að þessi viðbára ákærða geti ekki komið honum að haldi. Vanþekking á lögum landsins leiðir hvorki til refsileysis né sýknu. Auk þess verður að telja að ákærða, sem stendur á fertugu, hafi hlotið að vera það ljóst að ýmislegar hindranir og takmarkanir gilda almennt um farangur og varning þeirra sem fara landa á milli. Í því tilviki, sem hér er til umfjöllunar, var ákærði með í fórum sínum nýjan og mjög dýran grip sem var langt um verðmætari en þeim sem hér eru búsettir er heimilt að hafa með sér. Bar honum ótilkvöddum að framvísa úrinu við tollyfirvöld samkvæmt þeim reglum sem um það gilda og gerð var grein fyrir. Verður að meta honum það til gáleysis að hann skyldi láta þetta hjá líða. Hefur ákærði, sem telst hafa verið búsettur hér á landi þegar þetta gerðist, orðið sekur um brot gegn 170. gr. tollalaga, sbr. 6. gr. og 3. mgr. 27. gr. tollalaga, sbr. einnig 2. gr. reglna um ýmis tollfríðindi.

Viðurlög og sakarkostnaður

Ákærði hefur ekki áður gerst brotlegur við refsilög. Af hans hálfu hefur því verið haldið fram að refsingu hans beri að fella eða færa niður vegna afsakanlegrar vanþekkingar á þeim réttarreglum sem hér eiga í hlut. Með vísan til þess, sem áður sagði um huglæga afstöðu ákærða, er ekki unnt að fallast á það. Ber að dæma hann til þess að greiða 280.000 krónur í sekt til ríkissjóðs og ákveða að í hennar stað komi fangelsi í 20 daga, greiðst sektin ekki innan 4 vikna frá dómsbirtingu.

Þá ber samkvæmt 1. mgr. 181. gr. tollalaga að gera upptækt hjá ákærða úr af gerðinni Rolex Datejust.

Loks ber að dæma ákærða til þess að greiða verjanda sínum, J-kk-þgf Þ-kk-þgf Ó-kk-þgf hdl., 150.000 krónur í málsvarnarlaun, sem dæmast með virðisaukaskatti.

DÓMSORÐ:

Ákærði, Z-x-x Z-x-x, greiði 280.000 krónur í sekt til ríkissjóðs og komi fangelsi í 20 daga í stað sektarinnar, greiðst hún ekki innan 4 vikna frá dómsbirtingu.

Upptækt er hjá ákærða úr af gerðinni Rolex Datejust.

Ákærði greiði verjanda sínum, J-kk-þgf Þ-kk-þgf Ó-kk-þgf hdl., 150.000 krónur í málsvarnarlaun.

P-kk-nf G-kk-nf